<classify> MBUNGE wa Kwanza wa Jimbo la Kondoa Kusini 1985 -1990 Shaban Muyombo, amesema serikali inakwenda kutekeleza mradi mkubwa wa Bwawa la Farkwa ambayo ilikuwa ni ndoto ya Hayati Baba wa Taifa, Mwalimu Julius Nyerere.Akizungumza jana wakati wa mahojiano na gazeti hili, Muyombo alisema sasa, ndoto hiyo inatimia baada ya serikali kutoa fedha za kulipa wananchi ili kupisha ujenzi wa bwawa hilo.Alisema wazo hilo lilitolewa kabla ya uhuru na liko kwenye mpango wa mji wa Dodoma kuwa maji yatatoka katika chanzo cha Mzakwe na bwawa la Farkwa.Tunafurahi kuona kuwa ndoto za Mwalimu zinakwenda kutekelezwa kwenye serikali ya awamu ya tano baada ya serikali kuwa na vyanzo vingi vya mapato pamoja na Rais mwenye nia ya kutekeleza miradi mikubwa ya maendeleo, alisema.Alisema vijiji vya Bubutole na Mombose vinapitiwa na mto bubu ambao unaanzia milima ya Hanang mkoa wa manyara na sasa utamwaga maji bwawa la Farkwa. Alisema miaka ya 1974 wachina walifanya mradi wa visima katika kijiji cha Jogolo kwa kutoboa maji ambayo yanatumiwa na wananchi na uwepo wa mradi wa ujenzi wa bwawa la Farkwa utasaidia sana upatikanaji maji katika wilaya za mji wa Dodoma, Serikali imetenga kiasi cha Sh bilioni 7.8 kwa ajili ya kuwalipa fidia wananchi wa vijiji vya Mombose na Bubutole wilaya ya Chemba mkoani Dodoma ili wapishe ujenzi wa bwawa hilo.Wananchi zaidi ya 2,868 wataanza kulipwa kuanzia Oktoba 15 hadi 31 mwaka huu. Bwawa hilo linatarajia kumeza vijiji viwili. Hivi karibuni Katibu Mkuu Wizara ya Maji, Profesa Kitilya Mkumbo alitoa mwito wa serikali kwa wananchi hao baada ya kulipwa fedha hizo wapishe maeneo hayo.Viongozi lazima mkawaeleze wananchi ukweli wakishalipwa lazima wapishe eneo, tukishakulipa uondoke ili kazi ya ujenzi ianze, alisema.Alisema bwawa hilo baada ya kukamilika litakuwa likisambaza maji katika Jiji la Dodoma na wilaya za Chamwino, Bahi na Chemba. Profesa Kitilya alisema mradi huo upo kwenye vitabu vya bajeti na upo katika kipaumbele cha juu na serikali inaendelea kufuatilia fedha za ujenzi na kujenga miradi mingine. Alisema bwawa hilo litakuwa ni fursa kwa wananchi na litaleta fursa nyingi za kiuchumi na kijamii.  <topic>: KITAIFA 